ระเบียบคณะกรรมการจัดรูปที่ดินกลาง ว่าด้วยหลักเกณฑ์การพิจารณาอนุญาตให้โอนสิทธิในที่ดินที่ได้รับหนังสือแสดงสิทธิในที่ดินในเขตโครงการจัดรูปที่ดิน ตามมาตรา 44 แห่งพระราชบัญญัติจัดรูปที่ดินเพื่อเกษตรกรรม พ.ศ.2517 (ฉบับที่ 1) พ.ศ. 2536

ระเบียบคณะกรรมการจัดรูปที่ดินกลาง
ว่าด้วยหลักเกณฑ์การพิจารณาอนุญาตให้โอนสิทธิในที่ดินที่ได้รับ
หนังสือแสดงสิทธิในที่ดินในเขตโครงการจัดรูปที่ดิน
ตามมาตรา ๔๔
แห่งพระราชบัญญัติจัดรูปที่ดินเพื่อเกษตรกรรม
พ.ศ. ๒๕๑๗
(ฉบับที่ ๑)
พ.ศ. ๒๕๓๖

โดยที่เป็นการสมควรแก้ไขหลักเกณฑ์การพิจารณาอนุญาตให้โอนสิทธิในที่ดินที่ได้รับหนังสือแสดงสิทธิในที่ดินในเขตโครงการจัดรูปที่ดิน
ตามมาตรา ๔๔ ให้เหมาะสมยิ่งขึ้น

อาศัยอำนาจตามความในมาตรา ๑๓ (๑๑)
แห่งพระราชบัญญัติจัดรูปที่ดินเพื่อเกษตรกรรม พ.ศ. ๒๕๑๗
คณะกรรมการจัดรูปที่ดินกลางออกระเบียบไว้ ดังต่อไปนี้

ข้อ ๑ 
ระเบียบนี้เรียกว่า ระเบียบคณะกรรมการจัดรูปที่ดินกลาง ว่าด้วยหลักเกณฑ์การพิจารณาอนุญาตให้โอนสิทธิในที่ดินที่ได้รับหนังสือแสดงสิทธิในที่ดินในเขตโครงการจัดรูปที่ดิน
ตามมาตรา ๔๔ แห่งพระราชบัญญัติจัดรูปที่ดินเพื่อเกษตรกรรม พ.ศ. ๒๕๑๗ (ฉบับที่ ๑)
พ.ศ. ๒๕๓๖

ข้อ ๒[๑] 
ระเบียบนี้ให้ใช้บังคับ ตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ 
ให้ยกเลิกระเบียบคณะกรรมการจัดรูปที่ดินกลาง ว่าด้วยหลักเกณฑ์การพิจารณาอนุญาตให้โอนสิทธิในที่ดินที่ได้รับหนังสือแสดงสิทธิในที่ดินในเขตโครงการจัดรูปที่ดิน
ตามมาตรา ๔๔ แห่งพระราชบัญญัติจัดรูปที่ดินเพื่อเกษตรกรรม พ.ศ. ๒๕๑๗ (ฉบับที่ ๑) พ.ศ.
๒๕๒๓ ลงวันที่ ๑๔ พฤศจิกายน พ.ศ. ๒๕๒๓

ข้อ ๔ 
ในระเบียบนี้
โอนสิทธิในที่ดิน หมายความว่า
การจำหน่ายจ่ายโอนด้วยประการใด ๆ ซึ่งกรรมสิทธิ์ในที่ดิน
อนุกรรมการ หมายความว่า
อนุกรรมการพิจารณาการปฏิบัติเกี่ยวกับกฎหมายตามพระราชบัญญัติจัดรูปที่ดินเพื่อเกษตรกรรม
พ.ศ. ๒๕๑๗

ข้อ ๕ 
ภายในกำหนดระยะเวลาห้าปีนับแต่วันที่ได้รับหนังสือแสดงสิทธิในที่ดินเจ้าของที่ดินผู้ใดมีความประสงค์จะโอนสิทธิในที่ดินในเขตโครงการจัดรูปที่ดิน
ให้ยื่นคำขอตามแบบท้ายระเบียบนี้ต่อหัวหน้าสำนักงานจัดรูปที่ดินจังหวัดซึ่งที่ดินนั้นตั้งอยู่
เพื่อพิจารณาความจำเป็นของผู้โอนและตรวจสอบคุณสมบัติของผู้รับโอนให้เป็นไปตามระเบียบนี้
และให้แจ้งความเห็นต่อคณะกรรมการจัดรูปที่ดินจังหวัด

ข้อ ๖ 
เมื่อคณะกรรมการจัดรูปที่ดินจังหวัดพิจารณาความเห็นตามข้อ ๕ แล้ว เห็นว่าผู้รับโอนเป็นบุคคลที่ระบุไว้ตามมาตรา
๔๔ จริง โดยเป็นผู้รับมรดก หรือเป็นสหกรณ์ หรือกลุ่มเกษตรกรที่ผู้โอนเป็นสมาชิกหรือกระทรวงเกษตรและสหกรณ์
เพื่อประโยชน์ในการจัดรูปที่ดิน ให้คณะกรรมการจัดรูปที่ดินจังหวัดแจ้งให้โอนสิทธิในที่ดินนั้นต่อไปได้

ข้อ ๗ 
ผู้ขอโอนที่ดินตามมาตรา ๔๔ ให้แก่ผู้อื่นซึ่งมีคุณสมบัติและลักษณะตามข้อ ๘
ผู้ขอโอนจะต้องแสดงหลักฐานเป็นที่เชื่อถือได้ว่า
ผู้ขอโอนมีความจำเป็นอย่างแท้จริงที่จะต้องโอนที่ดินนั้นให้แก่ผู้รับโอน

ข้อ ๘ 
ผู้ซึ่งจะได้รับการพิจารณาอนุญาตเป็นหนังสือจากคณะกรรมการจัดรูปที่ดินกลางตามมาตรา
๔๔ เพื่อขอรับโอนสิทธิในที่ดินโดยการซื้อขายหรือการขายฝากที่ดินหรือการแลกเปลี่ยนที่ดินหรือการยกให้ที่ดินโดยเสน่หาให้แก่ผู้ซึ่งมิใช่ทายาทโดยธรรม
ผู้ขอรับโอนจะต้องมีคุณสมบัติและลักษณะดังต่อไปนี้ คือ
(๑) มีสัญชาติไทยโดยการเกิด
(๒) บรรลุนิติภาวะแล้ว
(๓) ที่ดินแปลงที่ขออนุญาตนั้นยังคงใช้เพื่อเกษตรกรรมต่อไป
(๔) นิติบุคคลผู้ขอรับโอนจากการให้ จะต้องเป็นวัด สำนักสงฆ์
สถาบันการศึกษา
หรือนิติบุคคลอื่นที่มีความประสงค์จะใช้ที่ดินดังกล่าวเพื่อประโยชน์ในด้านการศาสนา
หรือการศึกษา

ข้อ ๙ 
เมื่อคณะกรรมการจัดรูปที่ดินจังหวัดได้พิจารณาหลักฐานและข้อเท็จจริงแล้ว
เห็นว่าเข้าหลักเกณฑ์ตามข้อ ๘
ให้คณะกรรมการจัดรูปที่ดินจังหวัดสั่งอนุญาตให้โอนสิทธิในที่ดินนั้นต่อไปได้และให้รายงานให้คณะกรรมการจัดรูปที่ดินกลางทราบต่อไป
คำสั่งอนุญาตตามวรรคหนึ่งนั้นให้คณะกรรมการจัดรูปที่ดินจังหวัดมีอำนาจสั่งการอนุญาตได้ตามที่ได้รับมอบหมายจากคณะกรรมการจัดรูปที่ดินกลาง

ข้อ ๑๐ 
ในกรณีที่ไม่อาจปฏิบัติตามระเบียบนี้ หรือมีปัญหาเกี่ยวกับการปฏิบัติตามระเบียบนี้ให้เสนออนุกรรมการพิจารณาและเสนอความเห็นต่อคณะกรรมการจัดรูปที่ดินกลางเพื่อพิจารณาต่อไป

ประกาศ ณ วันที่ ๑๓ ตุลาคม พ.ศ. ๒๕๓๖
นิพนธ์ 
พร้อมพันธุ์
รัฐมนตรีว่าการกระทรวงเกษตรและสหกรณ์
ประธานกรรมการจัดรูปที่ดินกลาง

ศิรวัชร์/ปรับปรุง
๓๑ กรกฎาคม ๒๕๖๐

[๑] ราชกิจจานุเบกษา เล่ม ๑๑๐/ตอนที่ ๑๗๕/ฉบับพิเศษ หน้า ๔/๒๙
ตุลาคม ๒๕๓๖